ລັດຖະສະພາ ໂຄລອມເບຍ ໄດ້ຮັບຮອງເອົາ ຂໍ້ຕົກລົງ ສັນຕິພາບ ລະຫວ່າງ ລັດຖະບານ ແລະ ກຸ່ມກະບົດ
ຂໍ້ຕົກລົງສະບັບກ່ອນໜ້ານີ້ ບໍ່ຜ່ານການລົງປະຊາມະຕິ ໃນເດືອນຕຸລາ ຜ່ານມາ ຊຶ່ງ​ພາໃຫ້ມີການປ່ຽນແປງ ຫຼາຍກວ່າ 50 ຂໍ້ຂອງເອກກະສານ.
ລັດຖະສະພາຂອງໂຄລອມເບຍ ໃນວັນພຸດວານນີ້ ໄດ້ຮັບຮອງເອົາ ຂໍ້ຕົກລົງສັນຕິພາບ ລະຫວ່າງ ລັດຖະບານ ແລະ ກຸ່ມກະບົດ ທີ່ຮູ້ຈັກກັນໃນຊື່ ກຳລັງປະກອບອາວຸດປະຕິວັດ ໂຄລອມເບຍ ຫຼື FARC ເພື່ອຍຸຕິສົງຄາມທີ່ແກ່ຍາວມາໄດ້ຫຼາຍກວ່າ 50 ປີ ສະພາຕ່ຳ ໄດ້ລົງຄະແນນສຽງ 130 ຕໍ່ 0 ໃນການເຫັນພ້ອມ ກັບຂໍ້ຕົກລົງດັ່ງກ່າວ ໜຶ່ງມື້ ຫລັງຈາກບັນດາສະມາຊິກສະພາສູງ ໄດ້ສະໜັບສະໜູນ ຂໍ້ຕົກລົງນັ້ນ ດ້ວຍຄະແນນສຽງ 75 ຕໍ່ 0 ບັນດາສະມາຊິກພັກ ຂອງອະດີດ ປະທານາທິບໍດີ Alvaro Uribe ໄດ້ຍ່າງອອກຈາກ ກອງປະຊຸມ ທັງສອງສະພາ ເພື່ອເປັນການປະທ້ວງ ທ່ານ Uribe ໄດ້ຕຳນິ ຂໍ້ຕົກລົງ ສັນຕິພາບ ວ່າເປັນການຜ່ອນຜັນໂທດ ຫຼາຍເກີນໄປ ຕໍ່ພວກສະມາຊິກຂອງກຸ່ມກະບົດ FARC ໂດຍສະເພາະພວກຜູ້ນຳຂອງກຸ່ມ ພ້ອມກັນນັ້ນ ຍັງເປັນການໃຫ້ອຳນາດແບບ ຂາດໂຕ ແກ່ບັນດາສະມາຊິກສະພາ ເພື່ອຮັບຮອງເອົາຂໍ້ຕົກລົງສະບັບນີ້ ແທນທີ່ຈະ ໃຫ້ມີການຮັບຮອງເອົາ ດ້ວຍການລົງປະຊາມະຕິໃນທົ່ວປະເທດ ຂໍ້ຕົກລົງສະບັບກ່ອນໜ້ານີ້ ບໍ່ຜ່ານການລົງປະຊາມະຕິ ໃນເດືອນຕຸລາ ຜ່ານມາ ຊຶ່ງພາໃຫ້ມີການປ່ຽນແປງ ຫຼາຍກວ່າ 50 ຂໍ້ຂອງເອກກະສານ ການຮັບຮອງເອົາໂດຍລັດຖະສະພາ ເຮັດໃຫ້ມີການຈັດຕັ້ງຂັ້ນຕອນ ໄລຍະ 6 ເດືອນ ຊຶ່ງໃນຊ່ວງເວລາດັ່ງກ່າວນັ້ນ ພວກກະບົດ FARC ຫຼາຍກວ່າ 7,000 ຄົນ ຈະມອບ ອາວຸດ ຂອງພວກເຂົາເຈົ້າໃຫ້ແກ່ທາງການ ນັ້ນແມ່ນຄຳເວົ້າຂອງ ປະທານາທິບໍດີ Juan Manuel Santos ຜູ້ທີ່ໄດ້ຮັບລາງວັນ Nobel ຂະແນງສັນຕິພາບ ໃນເດືອນຕຸລາ ຜ່ານມາ ໃນຄວາມພະຍາຍາມຂອງທ່ານ ກ່ຽວກັບການເຈລະຈາຢຸດຍິງ ສ່ວນທ່ານ Huberto de la Calle ຫົວໜ້າໃນການເຈລະຈາຂອງລັດຖະບານ ໄດ້ຊຸກຍູ້ໃຫ້ບັນດາສະມາຊິກສະພາ ຮັບຮອງເອົາຂໍ້ຕົກລົງດັ່ງກ່າວ ໂດຍກ່າວວ່າ ສັນຕິພາບໃນປັດຈຸບັນນີ້ ຢູ່ໃນໂຄລອມເບຍ ແມ່ນບອບບາງ ແລະ ວ່າ ອັນນີ້ ເປັນ  ສຳລັບປະເທດຊາດ ການເຈລະຈາສັນຕິພາບ ແກ່ຍາວມາໄດ້ 4 ປີແລ້ວ ໃນຄວາມພະຍາຍາມເພື່ອຍຸຕິ ການຂັດແຍ່ງ ທີ່ເຮັດໃຫ້ປະຊາຊົນຫຼາຍກວ່າ 220,000 ຄົນ ໄດ້ເສຍຊີວິດ ແລະ ຫຼາຍລ້ານຄົນ ຖືກຍົກຍ້າຍຈາກຖິ່ນຖານ